Meisie (2) erg beseer toe sy uit voertuig geslinger isFoto: Verskaf. ŉ Kind, vermoedelik twee jaar oud, moes Saterdagmiddag per mediese helikopter na ŉ hospitaal gehaas word ná sy tydens ŉ ongeluk uit ŉ voertuig geslinger is. Werner Vermaak, woordvoerder van ER24, het gesê die voorval het omstreeks 13:30 in Diepsloot plaasgevind. “Ons paramedici is na die Diepsloot‑brandweerstasie ontplooi om die dogtertjie per helikopter te vervoer. Dit word verstaan sy was in ŉ ongeluk betrokke terwyl sy saam met ŉ familielid gereis het,” het Vermaak gesê. Sy is op die toneel deur ER24 en die Johannesburgse nooddienste behandel waarna hulle haar na die brandweerstasie geneem het waar die helikopter kon land. “Sy het verskeie frakture en ander beserings opgedoen. Sy is na Busamed in Modderfontein geneem vir verdere mediese behandeling.” Die presiese omstandighede rakende die voorval is nog nie bekend nie.